Na temelju članka 36. stavka 13. Zakona o održivom gospodarenju otpadom («Narodne novine» 94/13, 73/17) i članka 31. Statuta Grada Čazme («Službeni vjesnik» Grada Čazme 20/09, 17/13 i 7/18) Gradsko vijeće Grada Čazme na 6. sjednici održanoj dana 29.3.2018. godine donijelo je

O D L U K U

o mjerama za sprječavanje nepropisnog odbacivanja otpada i mjerama za uklanjanje odbačenog otpada Grada Čazme

Članak 1.

Ovom odlukom utvrđuje se način provedbe: 

1. mjera za sprječavanje nepropisnog odbacivanja otpada i 

2. mjera za uklanjanje otpada odbačenog u okoliš. 

Članak 2.

Nepropisno odbačenim otpadom u smislu ove Odluke, smatra se naročito: 

· otpad odbačen u okoliš, 

· glomazni otpad ostavljen na javnoj površini, 

· opasni i građevinski otpad odbačen na javnim površinama. 

Članak 3.

Grad Čazma uspostavit će sustav za zaprimanje obavijesti o nepropisno odbačenom otpadu na mrežnoj stranici www.cazma.hr.

Građani će nepropisno odbačen otpad moći prijaviti na način da ispune obrazac – obavijest o nepropisno odbačenom otpadu te ga dostave osobno ili putem pošte u Grad Čazma, Trg Čazmanskog kaptola 13, Čazma. Obrazac prijave može se preuzeti u Upravnom odjelu za proračun, komunalno gospodarstvo, gospodarstvo, zaštitu okoliša i ekologiju, Grada Čazme.

Članak 4.

Sustav evidentiranja lokacija odbačenog otpada biti će uspostavljen sukladno zakonskim propisima. Gradonačelnik Grada Čazme dužan je Izvješće o lokacijama i količinama odbačenog otpada, troškovima uklanjanja odbačenog otpada i provedbi mjera iz članka 1. ove Odluke podnijeti Gradskom Vijeću Grada Čazme do 31. ožujka tekuće godine za prethodnu kalendarsku godinu. 

Članak 5.

Radi provedbe mjera iz članka 1. točke 2. ove Odluke komunalni redar rješenjem naređuje vlasniku ili posjedniku nekretnine uklanjanje nepropisno odloženog otpada, odnosno osobi koja upravlja tim područjem (dobrom).  

Članak 6.

Rješenjem iz članka 5. ove Odluke određuje se: lokacija odbačenog otpada, procijenjena količina otpada, obveznik uklanjanja otpada, te obveza uklanjanja otpada predajom ovlaštenoj osobi za gospodarenje predmetnom vrstom otpada u roku koji ne može biti duži od 6 mjeseca od dana zaprimanja rješenja. 

Protiv rješenja iz članka 5. ove Odluke može se izjaviti žalba Upravnom odjelu za graditeljstvo, promet, prostorno uređenje i komunalnu infrastrukturu Bjelovarsko-bilogorske županije. 

Istekom roka određenog rješenjem iz stavka 1. komunalni redar utvrđuje ispunjavanje obveze određene rješenjem. Ako komunalni redar utvrdi da obveza određena rješenjem iz stavka 1. nije izvršena, Grad Čazma će osigurati uklanjanje otpada predajom ovlaštenoj osobi za gospodarenje predmetnom vrstom otpada, a za te troškove uklanjanja otpada teretiti vlasnika  ili posjednika nekretnine odnosno osobu koja upravlja tim područjem (dobrom).  
Članak 7.

Ako je krupni (glomazni) otpad odbačen na javnu površinu kojom upravlja Grad Čazma uklonit će ga Komunalije d.o.o. u sklopu svojih redovitih aktivnosti, bez potrebe prethodnog donošenje rješenja komunalnog redara. 

Članak 8.

Gradsko Vijeće Grada Čazme temeljem Izvješća iz članka 4. ove Odluke ima obvezu donijeti odluku o provedbi posebnih mjera sprječavanja odbacivanja otpada u odnosu na lokacije na kojima je u više navrata utvrđeno nepropisno odbacivanje otpada. 

Članak 9.

Sredstva za provedbu mjera iz članka 1. ove Odluke osiguravaju se u proračunu Grada Čazme. 

Članak 10.

Grad Čazma ima pravo na nadoknadu troška uklanjanja odbačenog otpada iz članka 6. ove Odluke od vlasnika, odnosno posjednika nekretnine, ako vlasnik nije poznat, odnosno od osobe koja, sukladno posebnom propisu, upravlja određenim područjem (dobrom), na kojem se otpad nalazio. 

Članak 11.

Redovni godišnji nadzor područja Grada Čazme radi utvrđivanja postojanja odbačenog otpada, a posebno lokacija na kojima je u prethodne dvije godine evidentirano postojanje odbačenog otpada vrši komunalni redar Grada Čazme. 

Članak 12.

Ova Odluka stupa na snagu osam dana od dana objave u «Službenom vjesniku» Grada Čazme. 

